Setengah jam pujuk gelandangan merajuk
LIONG CHAI LING MIRI: Pihak berkuasa terpaksa mengambil masa hampir setengah jam bagi
memujuk seorang lelaki gelandangan dalam Ops Menyelamat Gelandangan di sekitar
bandar raya ini, semalam.  Lelaki terbabit enggan diselamatkan pihak berkuasa  dengan memberi alasan bimbang barang lusuh
dikutipnya hilang dicuri.  Bagaimanapun, setelah dipujuk berulang kali, lelaki terbabit akhirnya akur
dengan nasihat pihak berkuasa.  Lelaki terbabit merupakan antara 35 gelandangan yang diselamatkan menerusi
ops tersebut bagi membendung  wabak
Covid-19.  Penolong Pegawai Pembangunan Masyarakat Jabatan Kebajikan Masyarakat (JKM)
Miri, Lau Ngee Wei berkata, kesemua gelandangan yang diselamatkan itu
ditempatkan sementara di Dewan Persatuan Bulan Sabit Merah di sini dalam tempoh
Perintah Kawalan Pergerakan (PKP) ini. Katanya, kesemua mereka diselamatkan di beberapa lokasi termasuk di Taman
Tunku, Tudan dan di kawasan bandar. “Gelandangan yang diselamatkan itu akan diberikan beberapa bantuan
kebajikan seperti tempat tidur, makanan dan pakaian.  “Selain itu, mereka juga  akan
diberikan rawatan kesihatan mental oleh pihak Kementerian Kesihatan Malaysia
(KKM) dan saringan air kencing oleh Agensi Anti Dadah Kebangsaan (AADK).  “Sekiranya ada yang disyaki 
positif mental, mereka akan dibawa ke Unit Psikiatari hospital untuk
tindakan lanjut manakala jika yang didapati positif dadah mereka akan diawasi
dan dipantau oleh AADK dari semasa ke semasa,” katanya ketika ditemui
selepas operasi tersebut.  Lau berkata, sepanjang berlangsungnya ops itu berjalan dengan lancar tanpa
halangan daripada golongan gelandangan yang diselamatkan. “Jarang tengok mereka macam ini, biasanya mereka akan melawan sebab
itu kami perlukan bantuan pihak Polis Diraja Malaysia (PDRM) dalam operasi ini. “Mungkin mereka pun faham dalam keadaan situasi semasa sekarang dan
mereka secara sukarela dipindahkan ke dewan ini,” katanya.

Operasi bermula jam 10 pagi itu membabitkan 31 pegawai
dan anggota pelbagai agensi termasuk JKM, Majlis Bandaraya Miri, RELA dan PDRM.




 
See author's posts
